Head ametikaaslased, tere hommikust! Alustame Riigikogu täiskogu VI istungjärgu neljanda töönädala neljapäevast istungit. Palun Riigikogu kõnetooli neid Riigikogu liikmeid, kes soovivad üle anda eelnõusid või arupärimisi! Palun Riigikogu kõnetooli Mihhail Stalnuhhini!
Härra aseesimees! Lugupeetud kolleegid! Annan Eesti Keskerakonna fraktsiooni nimel üle eelnõu, millel on täiesti fantastiline saatus. Esimest korda andsin ma analoogse seaduseelnõu üle 1999. aastal. See on kinnisasja omandamise kitsendamise seaduse muutmise seaduse eelnõu. Jutt on jällegi neist inimestest, kellele me selle eelnõuga pakume võimalust osta kuni 0,2 hektarit maad aiandusühistus. See küsimus on meil pikalt arutelul olnud. Tuletan meelde, et viimane kord, kui seda arutati, jõudsime kolmanda lugemiseni, aga siis juhtus midagi, tõenäoliselt mingi tööõnnetus. Loodame, et te seekord saate sellest probleemist aru. Aitäh!
Palun Riigikogu kõnetooli Yana Toomi!
Austatud eesistuja! Head kolleegid! Keskerakonna fraktsiooni nimel annan üle Riigikogu otsuse "Ettepaneku tegemine Vabariigi Valitsusele" eelnõu. Selle sisu on see, et Vabariigi Valitsusele tehakse ülesandeks töötada 1. juuniks 2014 välja vaidekomisjoni õiguslik alus, mille eesmärk on korteriühistute vaidluste lahendamine kohtuvälises korras, et korteriühistutes tekkinud vaidlusi saaks menetleda lihtsamalt ja kiiremini. Räägin hästi lühidalt, miks see eelnõu vajalik on. Me kõik teame, kuidas töötab meie kohtusüsteem. Me teame, et see süsteem on ülekoormatud, kohtuvaidlused võtavad vahel aastaid. Korteriühistute sisuliselt ainuke võimalus vaidlusi lahendada on teha seda kohtus. Praegu puudub aga Eestis võimalus luua vaidekomisjoni korteriühistute vaidluste lahendamiseks. Euroopa inimõiguste ja põhivabaduste kaitse konventsiooni artikkel 6 reguleerib kohtumenetluse üldisi põhimõtteid, mida tuleb pidada ka muude õigusemõistmise funktsiooni täitvate organite üldpõhimõteteks. Euroopa Inimõiguste Kohus on selgitanud, et kohtueelne organ ei pea tingimata olema riigi kohtusüsteemi osa, kuid peab vastama teatud tunnustele, muu hulgas peab see organ olema sõltumatu ja erapooletu, seaduse alusel moodustatud ja täidesaatvast võimust lahutatud. Sellele organile peab olema seadusega antud õigusemõistmise volitus ning selle menetluskord peab tagama konkreetse asja adekvaatse arutamise. Kohtudes Keskerakonna fraktsiooniga oli Riigikohtu esimees Priit Pikamäe seisukohal, et Eesti üldine kohtusüsteem on pealtnäha lihtne, kuid siiski ressursi- ja ajamahukas. Ta oli seisukohal, et korteriühistute vaidekomisjoni loomise idee on hea ning seda tuleks kindlasti kaaluda. Ma loodan, et ka siin saalis leiab see idee poolehoidu. Aitäh!
Head ametikaaslased! Olen Riigikogu juhatuse nimel vastu võtnud kaks eelnõu. Meie kodu- ja töökorra seaduse kohaselt otsustab Riigikogu juhatus nende edasise menetlemise. Täna meil teateid ei ole. Liigume kohaloleku kontrolli juurde. Kohalolijaks registreerus 61 Riigikogu liiget, puudub 40. Head ametikaaslased! Tänane istung on lõppenud. Ma soovin teile jõudu teie töös! Istungi lõpp kell 10.05.